**LĪGUMS PAR SABIEDRISKO SILTUMAPGĀDES PAKALPOJUMU SNIEGŠANU**

Daugavpilī 2022.gada \_\_.\_\_\_\_\_\_\_\_\_\_

**Daugavpils pilsētas pašvaldība,** reģistrācijas Nr.90000077325, juridiskā adrese Krišjāņa Valdemāra iela 1, Daugavpils, (turpmāk – Pašvaldība), tās domes priekšsēdētāja Andreja Elksniņa personā, kurš darbojas uz likuma „Par pašvaldībām” 62.panta 4.punkta pamata, no vienas puses, un

**Pašvaldības akciju sabiedrība “Daugavpils siltumtīkli”,** reģistrācijas Nr.41503002945, juridiskā adrese 18. novembra iela 4, Daugavpils, (turpmāk – Pakalpojumu sniedzējs), tās valdes locekļa Aleksandra Karpenko personā, kurš darbojas uz sabiedrības Statūtu pamata, no otras puses,

turpmāk abi kopā vai katrs atsevišķi saukti – Puses/Puse,

**pamatojoties uz** likuma “Par pašvaldībām” 15.panta pirmās daļas 1.punktu, kā arī pamatojoties uz Daugavpils pilsētas domes 2022.gada \_\_.februāra lēmumu Nr.\_\_\_ “Par līguma par sabiedrisko siltumapgādes pakalpojumu sniegšanu noslēgšanu ar pašvaldību akciju sabiedrību “Daugavpils siltumtīkli” un 2014.gada 5.augusta deleģēšanas līguma Nr.D-2014/366 izbeigšanu”,

savstarpēji vienojoties, noslēdz šāda satura Līgumu par sabiedrisko siltumapgādes pakalpojumu sniegšanu (turpmāk – Līgums).

1. **Līguma vispārīgie noteikumi un priekšmets**
	1. Pašvaldība nosaka par pienākumu un piešķir Pakalpojumu sniedzējam ekskluzīvas tiesības sniegt sabiedriskos siltumapgādes pakalpojumus visā Daugavpils valstspilsētas pašvaldības administratīvajā teritorijā.
	2. Sniedzot sabiedriskos siltumapgādes pakalpojumus, Pakalpojumu sniedzējs nodrošina šādus pakalpojumus (turpmāk visi kopā un katrs atsevišķi saukti - Sabiedriskie pakalpojumi):
		1. nodrošināt siltumenerģijas pārvadi, t.i., siltumenerģijas transportēšanu pa tīkliem vai vadiem, lai piegādātu to attiecīgai sadales sistēmai vai tieši pakalpojumu lietotājam;
		2. siltumenerģijas sadali, t.i., siltumenerģijas plūsmas sadali par tīkliem un vadiem;siltumenerģijas tirdzniecību, t.i., siltumenerģijas iepirkšanu pārdošanai un pārdošanu pakalpojumu lietotājam;
		3. siltumenerģijas ražošanu, t.i., procesu, kura rezultātā siltumavotā tiek iegūta siltumenerģija nodošanai pārvades vai sadales tīklā vai tieši pakalpojumu lietotājam;
		4. siltumenerģijas tīkla un siltumapgādes infrastruktūras uzturēšanu, apkalpošanu, atjaunošanu, rekonstrukciju, jaunu siltumapgādes tīklu pieprasījuma apzināšanu un izbūves plānošanu, energoefektivitātes veicināšanu;
		5. Eiropas Savienības fondu un citu finanšu instrumentu rezultātā gūto labumu uzturēšanu, t.sk. tādu, kur projekta īstenotājs ir cita Pašvaldības iestāde/struktūrvienība, ja tā nav lēmusi citādāk vai nav pretrunā projekta nosacījumiem.
	3. Pakalpojumu sniedzējs sniedz Sabiedriskos pakalpojumus atbilstoši spēkā esošo normatīvo aktu prasībām.
2. **Pušu pienākumi un tiesības**
	1. Pakalpojumu sniedzējam bilancē, īpašumā, akciju kapitālā ir viss nepieciešamais tehniskais aprīkojums un visi pamatlīdzekļi, lai varētu nodrošināt Sabiedrisko pakalpojumu sniegšanu.
	2. Pakalpojumu sniedzējam, izmantojot savus resursus, ir jānodrošina nepieciešamā tehniskā aprīkojuma uzturēšana un atjaunošana, lai nodrošinātu Sabiedrisko pakalpojumu izpildi.
	3. Pakalpojumu sniedzējs slēdz līgumus ar pakalpojumu lietotājiem par konkrētu Sabiedrisko pakalpojumu sniegšanu.
	4. Lai nodrošinātu Sabiedrisko pakalpojumu sniegšanu atbilstoši normatīvajos aktos noteiktajai kvalitātei, Pakalpojumu sniedzējs var saņemt atlīdzības (kompensācijas) maksājumus, kas ir investīcijas sabiedrisko siltumapgādes pakalpojumu sniegšanas infrastruktūrā. Atlīdzības (kompensācijas) maksājuma aprēķināšana, kontrole un pārskaitīšana, kā arī atlīdzības (kompensācijas) maksājuma pārmaksas novēršana un atmaksāšana notiek atbilstoši Eiropas Savienības un Latvijas Republikas normatīvajiem aktiem, kas nosaka prasības Eiropas Savienības fondu līdzekļu piesaistīšanai ieguldījumiem sabiedrisko siltumapgādes pakalpojumu sniedzēju infrastruktūrā, šādu projektu īstenošanas kārtībai, kā arī neatbilstoši veikto izdevumu atgūšanai un atmaksāšanai.
	5. Sabiedrisko pakalpojumu sniedzējam ir pienākums vismaz 10 gadu laikā nodrošināt ar šajā Līgumā 2.4.punktā paredzēto atlīdzības (kompensācijas) maksājumu saņemšanu saistītās dokumentācijas glabāšanu savā lietvedībā.
	6. Ja Līgums, beidzoties tā termiņam, netiek pagarināts, Pakalpojumu sniedzējam ir pienākums Pašvaldībai atmaksāt to Sabiedrisko pakalpojumu sniegšanai nepieciešamo pamatlīdzekļu, kuri izveidoti (iegūti), saņemot šā Līguma 2.4.punktā paredzētos atlīdzības (kompensācijas) maksājumus, nolietojuma (amortizācijas) daļu, kura līdz Līguma darbības termiņa beigām nebija un atbilstoši normatīvajiem aktiem nevarēja būt atskaitīta.
	7. Pašvaldība apņemas nodrošināt Pakalpojumu sniedzēju ar informāciju par pašvaldības teritoriju un iedzīvotājiem.
	8. Pašvaldība var piešķirt Pakalpojumu sniedzējam līdzekļus siltumapgādes sistēmu avāriju novēršanai, gadījumos, kad avāriju novēršanas izmaksas nav attiecināmas uz Sabiedriskā pakalpojuma regulēšanas komisijas (turpmāk – Regulators) noteiktajos tarifos iekļautajām izmaksām.
3. **Līguma termiņš**
	1. Līgums stājas spēkā ar 2022.gada 1.martu un ir spēkā līdz 2032.gada 29.februārim.
4. **Norēķini**
	1. Pakalpojumu sniedzējs iekasē samaksu atbilstoši Regulatora noteiktiem tarifiem.
	2. Norēķinu kārtību par sniegtajiem Sabiedriskajiem pakalpojumiem nosaka Latvijas Republikas normatīvie akti.
5. **Citi noteikumi**
	1. Šajā Līgumā ir iekļauti nosacījumi, kādus Pakalpojumu sniedzējam paredz Eiropas Komisijas 2011.gada 20.decembra lēmums Nr.2012/21/ES par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.
	2. Jautājumi, kuri nav paredzēti šajā Līgumā, tiek risināti saskaņā ar Latvijas Republikas spēkā esošiem normatīviem aktiem.
	3. Visi strīdi, kas radušies Līguma izpildē, tiek risināti Pusēm vienojoties, ja Puses vienoties nevar, strīdu izšķir Latvijas Republikas tiesa.
	4. Šo Līgumu var grozīt tikai Pašvaldībai un Pakalpojumu sniedzējam vienojoties, noformējot izmaiņas rakstiski, kā arī likumā noteiktā kārtībā ar tiesas nolēmumu.
	5. Līgums sastādīts divos identiskos eksemplāros, kuriem ir vienāds juridiskais spēks, no kuriem viens eksemplārs Pašvaldībai, bet otrs - Pakalpojumu sniedzējam.
6. **Pušu rekvizīti un paraksti:**

|  |  |
| --- | --- |
| **Pašvaldība:**Daugavpils pilsētas pašvaldībareģistrācijas Nr.90000077325juridiskā adrese: Krišjāņa Valdemāra iela 1, Daugavpils**Pašvaldības vārdā:**domes priekšsēdētājs\_\_\_\_\_\_\_\_\_\_\_\_\_\_\_\_\_\_\_\_\_ A.Elksniņš | **Pakalpojumu sniedzējs:**Pašvaldības akciju sabiedrība“Daugavpils siltumtīkli”reģistrācijas Nr.41503002945juridiskā adrese: 18. novembra iela 4, Daugavpils**Pakalpojumu sniedzēja vārdā:**valdes loceklis\_\_\_\_\_\_\_\_\_\_\_\_\_\_\_\_\_\_\_\_\_ A.Karpenko |